Am nächste Morge händ mir zum Glück nüme so früh müesse ufstah, glaub dänn het ich en Sitzstreik gmacht. Aber wieder sind mir de ganzi Tag vo Lade zu Lade und händ poschtet, das isch unglaublich gsi! So gäge de Abig händ sich dänn aber d'Dani und d'Anna verabschiedet. D'Melanie und mir händ dänn mit sage-und-schreibe 4 vollgstopfte Koffere und Säck s'Hotel gwächslet. So langsam isch es spannend worde. Was mached mir jetzt? Da in Amsterdam gits ja soooo viel  zum tue und mache. Z'erst händ mir euse Abig innere coole Bar iiglütet. Isch also rächt gedige gsi. S'Mami häts zwar nöd chöne lah und hät sich die ganz Hose und s'Shirt mit de ölige Antipasti versaut! Nach em Nachtässe (vom Ässe verstönd die Amsterdämler nöd so viel!) händ mir natürlich dänn no das berühmt-berüchtigte Rotliechtviertel müesse aluege, uiuiui… chum sind mir dänn da dur d'Strasse gschländeret, händs s'Mami und d'Melanie au scho aghau… Ecstasy… Bin also grad chli verschrocke. Gseht mis Mami so  süchtig us??? Nacheme harmlose Tee, natürlich verusse, sind mir dänn aber is Bett go pfuse.